**Informatīvais ziņojums par Latvijas Republikas nacionālo pozīciju Nr.1 par Padomes īstenošanas lēmuma projektu, ar ko nosaka, ka pastāv no Ukrainas pārvietotu personu masveida pieplūdums 2001.gada 21.jūlija Padomes direktīvas 2001/55/EK 5.panta izpratnē, un ar ko šīm**

**personām ievieš pagaidu aizsardzību**

Iekšlietu ministrija ir sagatavojusi Latvijas Republikas nacionālās pozīcijas projektu Nr.1 par Padomes īstenošanas lēmuma projektu, ar ko nosaka, ka pastāv no Ukrainas pārvietotu personu masveida pieplūdums 2001.gada 21.jūlija Padomes direktīvas 2001/55/EK 5.panta izpratnē, un ar ko šīm personām ievieš pagaidu aizsardzību (turpmāk – Pozīcijas projekts).

Atbilstoši Ministru kabineta 2021.gada 7.septembra noteikumu Nr.606 "Ministru kabineta kārtības rullis" 113.8.apakšpunktam, nacionālā pozīcija tiek virzīta apstiprināšanai Ministru kabinetā.

Pozīcijas projekts ir elektroniski saskaņots ar Ārlietu ministriju; Aizsardzības ministriju; Ekonomikas ministriju; Finanšu ministriju; Izglītības un zinātnes ministriju; Kultūras ministriju; Labklājības ministriju; Satiksmes ministriju; Tieslietu ministriju; Veselības ministriju; Vides aizsardzības un reģionālās attīstības ministriju.

Direktīva 2001/55/EK[[1]](#footnote-1) paredz iespēju trešo valstu pilsoņu vai bezvalstnieku, kuriem ir jāatstāj sava izcelsmes valsts / reģions vai kas tiek evakuēti, masveida pieplūduma gadījumā pieņemt Padomes īstenošanas lēmumu par pagaidu aizsardzības piešķiršanu šīm personām. Pagaidu aizsardzības statuss cita starpā paredz ātrāku uzturēšanās atļauju un vīzu saņemšanu, pajumtes nodrošināšanu, kā arī atvieglotu piekļuvi nodarbinātībai, sociālajam atbalstam, medicīnas aprūpei, izglītībai u.c.

Ņemot vērā situāciju Ukrainā[[2]](#footnote-2), Eiropas Komisija š.g. 2.martā steidzamības kārtā sagatavoja *Padomes īstenošanas lēmuma projektu, ar ko nosaka, ka pastāv no Ukrainas pārvietotu personu masveida pieplūdums 2001.gada 21.jūlija Padomes direktīvas 2001/55/EK 5.panta izpratnē, un ar ko šīm personām ievieš pagaidu aizsardzību*.

Ņemot vērā jautājuma ārkārtējo steidzamību, jau š.g. 3.martā, Tieslietu un iekšlietu ministru padomes sanāksmes iekšlietu daļā un paralēli notiekošajā COREPER II sanāksmē notika diskusijas par to, precizējot Lēmuma projekta tekstu, kā arī sagatavojot dalībvalstu politisku deklarāciju. Vienošanās par attiecīgajiem dokumentiem tika panākta š.g. 4.marta COREPER II sanāksmē un politiski šī vienošanās tika apstiprināta šīs pašas dienas, 4.marta ES Ārlietu padomes sanāksmē kā A daļas jautājums (bez diskusijām). Lēmums nekavējoties tika publicēts Oficiālajā Vēstnesī un 4.martā stājās spēkā.

Latvija atbalsta Padomes īstenošanas lēmumu un tajā iekļautās personu kategorijas, kā arī dalībvalstu deklarāciju. Līdzīgi kā citas dalībvalstis Latvija ir pielāgojusi savu normatīvo regulējumu aktuālajai situācijai un mums nacionālā līmenī ir izstrādāta efektīva sistēma rīcībai personu no Ukrainas masveida pieplūduma gadījumā.

Vienlaikus jāatzīmē, ka ES vienota nostāja un saskaņotā rīcība, kā arī visa veida atbalsta sniegšana Ukrainai, šobrīd ir svarīgāka nekā jebkad.

Iekšlietu ministre Marija Golubeva

Eiropas lietu un starptautiskās sadarbības departamenta
Eiropas lietu nodaļas vecākā referente

E. Priedniece, 67219254

elina.priedniece@iem.gov.lv

1. Padomes Direktīva (2001.gada 20.jūlijs) par obligātajiem standartiem, lai pārvietoto personu masveida pieplūduma gadījumā sniegtu tām pagaidu aizsardzību, un par pasākumiem, lai līdzsvarotu dalībvalstu pūliņus, uzņemot šādas personas un uzņemoties ar to saistītās sekas [↑](#footnote-ref-1)
2. Kopš Krievijas Federācijas militārā iebrukuma jau vairāk nekā 650 000 cilvēku ir pametuši Ukrainu un devušies bēgļu gaitās, pārsvarā uz Poliju, Slovākiju, Ungāriju, Rumāniju. [↑](#footnote-ref-2)